PMIndiaData/PMIndiaSum huggingface dataset:
प्रधानमंत्री ने विश्व वन्यजीव दिवस के अवसर पर वन्यजीवों के संरक्षण के लिए काम करने वाले सभी व्यक्तियों का अभिवादन किया

प्रधानमंत्री श्री नरेन्द्र मोदी ने आज विश्व वन्यजीव दिवस के अवसर पर वन्यजीवों के संरक्षण के लिए काम करने वाले सभी लोगों का अभिवादन किया। प्रधानमंत्री ने एक ट्वीट में कहा, “#WorldWildlifeDay के अवसर पर मैं वन्यजीवों के संरक्षण के लिए काम करने वाले सभी लोगों का अभिवादन करता हूं। चाहे शेर हों, बाघ हों या तेंदुएं हों, भारत में विभिन्न वन्य जीवों की आबादी में लगातार वृद्धि हो रही है। हमें अपने वनों की सुरक्षा और जानवरों के लिए सुरक्षित आवास सुनिश्चित करने के लिए हर संभव कोशिश करनी चाहिए।”
प्रधानमंत्री ने उज्जैन सिंहस्थ में बेहतर व्यवस्था की प्रशंसा की

प्रधानमंत्री श्री नरेन्द्र मोदी ने उज्जैन सिंहस्थ में आने वाले श्रद्धालुओं और पर्यटकों की सुविधा के लिए व्यापक इंतजाम करने के लिए मध्य प्रदेश के मुख्यमंत्री श्री शिवराज सिंह चौहान की प्रशंसा की है। प्रधानमंत्री ने श्री शिवराज सिंह चौहान से कल नई दिल्ली में मुलाकात के बाद एक श्रृखंलाबद्ध ट्वीट में कहा कि सिंहस्थ में स्वच्छता रखने के लिए जिस तरह टेक्नोलॉजी का इस्तेमाल हुआ उससे मुझे बेहद खुशी हुई। साथ ही जिस तरह इस धार्मिक आयोजन में स्वच्छता पर ध्यान केंद्रित रखा गया, उससे भी काफी खुशी हुई। उन्होंने ट्वीट में लिखा मध्य प्रदेश के मुख्यमंत्री @ चौहान शिवराज से मुलाकात काफी बेहतर रही। उन्होंने सिंहस्थ कुंभ में व्यापक इंतजामों के बारे में विस्तार से बताया। मुझे @ सिंहस्थ में टेक्नोलॉजी के इस्तेमाल के बारे में जानकार काफी खुशी हुई। इस आयोजन में स्वच्छता पर खास ध्यान रखा गया। जिस तरह से धरती और जल दोनों को स्वच्छ रखने की कोशिश हुई, उससे मैं काफी आनंदित हुआ। प्रधानमंत्री ने ट्वीट कर कहा कि यह खुशी की बात है सिंहस्थ में आने वाले श्रद्धालु और पर्यटक सांस्कृतिक कार्यक्रम देख सकेंगे। ये कार्यक्रम हमारी संस्कृति और इतिहास के उत्सव होंगे।
प्रधानमंत्री ने कर्नाटक के मंत्री श्री उमेश कट्टी के निधन पर शोक व्यक्त किया

प्रधानमंत्री श्री नरेन्द्र मोदी ने कर्नाटक के मंत्री श्री उमेश कट्टी के निधन पर गहरा दुख व्यक्त किया है। प्रधानमंत्री ने ट्वीट किया; "श्री उमेश कट्टी जी एक अनुभवी नेता थे, जिन्होंने कर्नाटक के विकास में बहुमूल्य योगदान दिया। उनके निधन से दुखी हूं। इस दुखद घड़ी में मेरी संवेदनाएं उनके परिवार और समर्थकों के साथ हैं। ओम शांति।"
नेताजी से जुड़ी 100 फाइलों की पहली किस्त अवर्गीकृत, प्रधानमंत्री ने राष्ट्रीय संग्रहालय का दौरा किया, नेताजी के परिजनों से मुलाकात की।

नेताजी सुभाष चंद्र बोस से जुड़ी 100 फाइलों की पहली किस्त को केंद्र सरकार ने आज अवर्गीकृत कर दिया। प्रधानमंत्री श्री नरेंद्र मोदी ने आज राष्ट्रीय अभिलेखागार जाकर इन डिजिटल फाइलों का शुभारंभ किया। वे नेताजी के परिजनों से भी मिले जिनमें प्रोफेसर चित्रा घोष, श्री चंद्र बोस, औऱ श्री सूर्य कुमार बोस शामिल थे। भारत के प्रधानमंत्री ने 14 अक्टूबर 2015 को नेताजी के परिजनों से अपने आवास पर हुई मुलाताक में घोषणा की थी कि भारत सरकार नेताजी से जुड़ी फाइलों को क्रमबद्ध रूप में अवर्गीकृत करेगी और उन तक जनता की आसान पहुंच सुनिश्चित करेगी। इस कड़ी में 33 फाइलों की पहली लाट को प्रधानमंत्री कार्यालय ने अवर्गीकृत किया था और उन्हें 4 दिसंबर 2015 को राष्ट्रीय संग्रहालय को सौंप दिया गया था। इसके बाद गृह मंत्रालय, और विदेश मंत्रालय ने भी उनके पास उपलब्ध नेताजी से जुड़ी फाइलों को अवर्गीकृत करने की इस प्रक्रिया को शुरू किया और बाद में उन्हें राष्ट्रीय संग्रहालय को सौंप दिया गया। इस तरह पहले कदम के रूप में राष्ट्रीय संग्रहालय ने प्राथमिक संरक्षण उपचार और डिजिटाइजेशन के बाद नेताजी से जुड़ी 100 फाइलों को सार्वजनिक कर दिया है। बाकी फाईलें भी प्राथमिक संरक्षण उपचार और डिजिटाइजेशन के बाद सार्वजनिक कर दिया जाएगा। डिजिटल फाइलों को एक वेबसाइट पर डाला जाएगा जो खास तौर से एनआईसी द्वारा बनाई गई है। वेबसाइट का पता है – www.netajipapers.gov.in
प्रधानमंत्री ने श्री साइरस मिस्त्री के निधन पर शोक व्यक्त किया

प्रधानमंत्री श्री नरेन्द्र मोदी ने श्री साइरस मिस्त्री के असामयिक निधन पर गहरा दुःख व्यक्त किया है। श्री मोदी ने कहा है कि वह एक ऐसे होनहार उद्यमी थे जिन्हें भारत की आर्थिक शक्ति में विश्वास था। अपने एक ट्वीट में, प्रधानमंत्री ने कहा; “श्री साइरस मिस्त्री का असामयिक निधन स्तब्ध करने वाला है। वह एक ऐसे होनहार उद्यमी थे, जिन्हें भारत की आर्थिक शक्ति में विश्वास था। उनका निधन वाणिज्य एवं उद्योग जगत के लिए एक बड़ी क्षति है। मेरी संवेदनाएं उनके परिवार और मित्रों के साथ हैं। ईश्वर उनकी आत्मा को शांति प्रदान करे।”
प्रधानमंत्री ने अजलान शाह कप प्रतियोगिता में कांस्‍य पदक जीतने पर भारतीय हॉकी टीम को बधाई दी

प्रधानमंत्री श्री नरेन्‍द्र मोदी ने अजलान शाह कप प्रतियोगिता में भारतीय हॉकी टीम की उपलब्धि पर उसे बधाई दी है। प्रधानमंत्री ने कहा, “जर्मन मुख्‍य कार्यकारी अधिकारियों के साथ बैठकों के बीच अजलान शाह कप प्रतियोगिता में कांस्‍य जीतने की जानकारी प्राप्‍त हुई। भारतीय हॉकी टीम को बधाई।”
प्रधानमंत्री 25 जुलाई को स्वर्गीय श्री हरमोहन सिंह यादव की 10वीं पुण्यतिथि पर एक कार्यक्रम को संबोधित करेंगे

प्रधानमंत्री श्री नरेन्द्र मोदी 25 जुलाई, 2022 को शाम 4:30 बजे स्वर्गीय श्री हरमोहन सिंह यादव की 10वीं पुण्यतिथि पर एक कार्यक्रम को वीडियो कॉन्फ्रेंसिंग के माध्यम से संबोधित करेंगे। श्री हरमोहन सिंह यादव (18 अक्टूबर, 1921 – 25 जुलाई, 2012) एक महान व्यक्ति और यादव समुदाय के नेता थे। कार्यक्रम में प्रधानमंत्री की भागीदारी; दिवंगत नेता के किसानों, पिछड़े वर्गों और समाज के अन्य वर्गों के प्रति योगदान के सम्मान में है। श्री हरमोहन सिंह यादव लंबे समय तक राजनीति में सक्रिय रहे और उन्होंने एमएलसी, विधायक, राज्यसभा सदस्य और 'अखिल भारतीय यादव महासभा' के अध्यक्ष के रूप में विभिन्न पदों पर कार्य किया। उन्होंने अपने बेटे श्री सुखराम सिंह की मदद से कानपुर और इसके आसपास कई शैक्षणिक संस्थानों की स्थापना में भी महत्वपूर्ण भूमिका निभाई थी। 1984 के सिख-विरोधी दंगों के दौरान कई सिखों के जीवन की रक्षा करने में वीरता का प्रदर्शन के लिए श्री हरमोहन सिंह यादव को 1991 में शौर्य चक्र से सम्मानित किया गया था।
प्रधानमंत्री ने नवरात्रि में मां कालरात्रि से प्रार्थना की

प्रधानमंत्री श्री नरेन्द्र मोदी ने मां कालरात्रि से प्रार्थना की है और नवरात्रि में सभी के लिए आशीर्वाद की कामना की है। प्रधानमंत्री ने एक ट्वीट में कहा; "मां कालरात्रि से प्रार्थना है कि सारी बाधाओं को दूर कर वे हर किसी के जीवन में सुख, शांति, समृद्धि और उत्तम स्वास्थ्य लेकर आएं।"
प्रधानमंत्री ने गुडफ्राइडे के उपलक्ष्य में यीशु मसीह के साहस और करूणा का स्मरण किया

प्रधानमंत्री श्री नरेन्द्र मोदी ने गुड फ्राइडे के उपलक्ष्य में यीशु मसीह के साहस और करूणा का स्मरण किया है। अपने संदेश में प्रधानमंत्री ने कहा कि “गुड फ्राइडे के दिवस पर हम यीशु मसीह के साहस और करूणा का स्मरण करते हैं। यीशु मसीह ने दूसरों की सेवा और समाज से अन्याय, दर्द और दुखों को दूर करने के लिए अपना जीवन समर्पित किया।
विश्‍व बैंक के अध्‍यक्ष डॉ. जिम योंग किम ने प्रधानमंत्री से मुलाकात की  प्रधानमंत्री ने कहा-डॉलर से अधिक हम विश्‍व बैंक के ज्ञान और विशेषज्ञता के लिए इच्‍छुक

विश्‍व बैंक के अध्‍यक्ष डॉ. जिम योंग किम ने आज प्रधानमंत्री श्री नरेंद्र मोदी से मुलाकात की। प्रधानमंत्री ने इस मुलाकात को बेहद सकारात्‍मक बताया। उन्‍होंने कहा कि बैठक के दौरान आगामी समय में साथ मिलकर काम करने के कई तरीकों पर विचार-विमर्श किया गया। ट्विटर पर दिए गए अपने संदेश में, प्रधानमंत्री ने कहा कि लोगों के जीवन में सकारात्‍मक बदलाव और उनको प्रोत्‍साहन देने के लिए कार्य की आवश्‍यकता और महत्‍व पर चर्चा की गई। प्रधानमंत्री ने कहा कि हम एक ऐसी दुनिया में रहते हैं जहां गति आवश्‍यक है। कार्य का त्‍वरित गति से निष्‍पादन भी आवश्‍यक है। विश्‍व बैंक परियोजना में तेजी लाने से निश्चित रूप से इसके प्रभाव में वृद्धि होगी। प्रधानमंत्री ने कहा कि भारत डॉलर की तुलना में विश्‍व बैंक के ज्ञान और विशेषज्ञता का अधिक इच्‍छुक है। श्री मोदी ने कहा कि हम विश्‍व बैंक से न सिर्फ पुंज उत्‍पादन बल्कि जनसमूह द्वारा उत्‍पादित किए गए विषयों पर भी विचार ग्रहण करना चाहते हैं, जिससे हमारे कार्यबल को लाभ मिलेगा। प्रधानमंत्री ने कहा कि वर्तमान में विश्‍व का ध्‍यान सामानों के व्‍यापार पर है, लेकिन भविष्‍य का महत्‍वपूर्ण मुद्दा दक्ष लोगों को हासिल करना होगा। उन्‍होंने कहा कि इस दिशा में काम करने की जरूरत है। प्रधानमंत्री नरेंद्र मोदी ने कहा कि उन्‍होंने डॉ. जिम योंग किम को यह भी सुझाव दिया है कि गंगा की सफाई विश्‍व बैंक के लिए एक बेहद प्रेरणादायक परियोजना होगी।
प्रधानमंत्री ने महापरिनिर्वाण दिवस पर डॉ. बाबा साहेब आम्बेडकर को श्रद्धांजलि अर्पित की

प्रधानमंत्री श्री नरेंद्र मोदी ने महापरिनिर्वाण दिवस पर डॉ. बाबा साहेब आम्बेडकर को श्रद्धांजलि अर्पित की। प्रधानमंत्री ने एक ट्वीट संदेश में कहा है कि, “वे महापरिनिर्वाण दिवस पर डॉ. बाबा साहेब आम्बेडकर का स्मरण कर रहे हैं। उनके विचार और आदर्श आज भी लाखों लोगों को शक्ति देते रहते हैं। हम सभी उन सपनों को पूरा करने के लिए प्रतिबद्ध हैं जो बाबा साहेब ने अपने राष्ट्र के लिए देखे थे।”
प्रधानमंत्री ने बर्मिंघम में 2022 राष्ट्रमंडल खेलों के शुभारंभ के साथ भारतीय दल को शुभकामनाएं दीं

प्रधानमंत्री श्री नरेन्द्र मोदी ने बर्मिंघम में हो रहे 2022 राष्ट्रमंडल खेलों के शुभारंभ के साथ भारतीय दल को शुभकामनाएं दी हैं। एक ट्वीट में प्रधानमंत्री कहा; "बर्मिंघम में 2022 राष्ट्रमंडल खेलों की शुरुआत के साथ ही भारतीय दल को शुभकामनाएं। मुझे विश्वास है कि हमारे एथलीट अपना सर्वश्रेष्ठ प्रदर्शन करेंगे और अपने शानदार खेल प्रदर्शन के माध्यम से भारत के लोगों को प्रेरित करते रहेंगे।" एमजी/एएम/एसएस
प्रधानमंत्री ने नेताजी सुभाष चन्द्र बोस की जयंती पर उन्हें श्रद्धांजलि दी

प्रधानमंत्री श्री नरेन्‍द्र मोदी ने नेताजी सुभाष चन्द्र बोस की जयंती पर उन्हें अपनी श्रद्धांजलि अर्पित की। प्रधानमंत्री ने कहा कि नेताजी सुभाष चन्‍द्र बोस की वीरता पर सभी भारतीयों को गर्व है। उनकी जयंती पर हम महान व्यक्तित्व वाले नेताजी का नमन करते हैं।
प्रधानमंत्री ने गुजरात की सुप्रसिद्ध लोकगायिका दीवालीबेन भील के निधन पर शोक व्यक्त किया

प्रधानमंत्री श्री नरेन्द्र मोदी ने गुजरात की सुप्रसिद्ध लोकगायिका दीवालीबेन भील के निधन पर शोक व्यक्त किया है। अपने संदेश में प्रधानमंत्री ने कहा कि “सुप्रसिद्ध गुजराती लोक गायिका दीवालीबेन भील के निधन की जानकारी मिलने से मुझे दुख प्राप्त हुआ है। सांस्कृतिक जगत में दीवालीबेन भील का योगदान चिरस्मरणीय है। ईश्वर उनकी आत्मा को शांति प्रदान करे।”
प्रधानमंत्री ने मेघालय, त्रिपुरा और मणिपुर के वासियों को उनके राज्‍य स्‍थापना दिवस पर बधाई दी

प्रधानमंत्री श्री नरेन्‍द्र मोदी ने मेघालय, त्रिपुरा और मणिपुर के वासियो को उनके राज्‍यों के स्‍थापना दिवस पर बधाई दी है। मेघालय वासियों को बधाई देते हुए प्रधानमंत्री ने कहा, ‘मेघालय की मेरी बहनो और भाइयो, आज मेघालय के स्‍थापना दिवस पर मैं आपको बधाई देता हूं और मेघालय की विकास यात्रा के लिए शुभकामनाएं व्‍यक्‍त करता हूं। पूर्वोत्‍तर की मेरी हाल की यात्रा के दौरान, मुझे मेघालय की पहली रेलगाड़ी का उदघाटन करने का सौभाग्‍य प्राप्‍त हुआ था, जिसने मेघालय को भारत के रेल मानचित्र में शामिल किया है। इसके कारण मेघालय की प्रगति को तेज गति मिलेगी। मैं इस बात में कोई कोर-कसर न छोड़ने के लिए प्रतिबद्ध हूं कि मेघालय के युवाओं के सपने पूरे हों और उन्‍हें अपना भविष्‍य उज्‍ज्‍वल बनाने का अवसर मिल सके।’ त्रिपुरा वासियो को बधाई देते हुए प्रधानमंत्री ने कहा, ‘मेरे त्रिपुरा वासियो, आज त्रिपुरा के स्‍थापना दिवस पर मैं आपको बधाई देता हूं। पिछले वर्ष दिसंबर में त्रिपुरा की यात्रा की मेरी बड़ी प्रिय स्‍मृतियां है। मैं हमेशा आपकी गर्मजोशी और बेहतरीन मेहमान नवाजी को याद रखूंगा।’ मणिपुर वासियो को बधाई देते हुए प्रधानमंत्री ने कहा, ‘प्रिय मित्रो, मणिपुर के स्‍थापना दिवस पर मैं आपको बधाई देता हूं। मैं आशा करता हूं कि आने वाले वर्षों में मणिपुर विकास की नई ऊंचाईयां छुएगा। मणिपुर की अपनी हाल की यात्रा के दौरान मेरा स्‍वागत जिस उत्‍साह से किया गया था, उसे मैं कभी नहीं भूल सकता। यह मेरा सौभाग्‍य था कि मैं मणिपुर की समृद्ध संस्‍कृति को दर्शाने वाले संगई महोत्‍सव में शामिल हो सका। हमें मणिपुर के लोगों की मेहनत और प्रतिभा पर गर्व है। हम वह सब कुछ करने के लिए प्रतिबद्ध हैं, जिससे मणिपुर के समावेशी विकास में गति आ सके।’ प्रधानमंत्री ने तीनों राज्‍यों की स्‍थानीय भाषाओं में भी अपनी बधाई को ट्वीट किया।
प्रधानमंत्री ने नेहचल संधू का इस्तीफा स्वीकार किया

राष्ट्रीय सुरक्षा उप सलाहकार और राष्ट्रीय सुरक्षा परिषद सचिवालय में सचिव श्री नेहचल संधू ने व्यक्तिगत कारणों से आज अपने पद से इस्तीफा दे दिया। प्रधानमंत्री ने उनका इस्तीफा स्वीकार कर लिया और श्री संधू की उल्लेखनीय सेवाओं की सराहना की। श्री संधू अपने 40 वर्ष के करियर के दौरान पुलिस अधिकारी, गुप्तचर ब्यूरो में निदेशक और राष्ट्रीय सुरक्षा उप सलाहकार रहे।
प्रधानमंत्री दो जनवरी को मेरठ का दौरा करेंगे

रधानमंत्री 700 करोड़ रुपये की लागत से बनने वाले मेजर ध्यान चंद खेल विश्वविद्यालय का शिलान्यास करेंगे विश्वविद्यालय की स्थापना, देश के हर भाग में विश्वस्तरीय खेल अवसंरचना स्थापित करने के विषय में प्रधानमंत्री की परिकल्पना के अनुरूप है आधुनिक और उत्कृष्ट खेल अवसंरचना से लैस होगा विश्वविद्यालय प्रधानमंत्री श्री नरेन्द्र मोदी दो जनवरी, 2022 को मेरठ का दौरा करेंगे और वहां लगभग एक बजे अपराह्न मेजर ध्यान चंद खेल विश्वविद्यालय की आधारशिला रखेंगे। यह विश्वविद्यालय मेरठ के सरधना कस्बे के सलावा और कैली गांव में स्थापित किया जा रहा है। इसकी अनुमानित लागत 700 करोड़ रुपये है। प्रधानमंत्री जिन प्रमुख क्षेत्रों पर विशेष ध्यान दे रहे हैं, उनमें खेल संस्कृति को बढ़ावा देना और देश के हर हिस्से में विश्वस्तरीय खेल अवसंरचना स्थापित करना शामिल है। मेरठ में मेजर ध्यान चंद खेल विश्वविद्यालय की स्थापना इस परिकल्पना को पूरा करने की दिशा में उठाया गया एक बड़ा कदम होगा। खेल विश्वविद्यालय आधुनिक और उत्कृष्ट खेल अवसंरचना से लैस होगा, जैसे सिंथेटिक हॉकी मैदान, फुटबाल मैदान, बास्केटबॉल/वॉलीबॉल/हैंडबॉल/कबड्डी ग्राउंड, लॉन टेनिस कोर्ट, जिम्नेजियम हॉल, सिंथेटिक रनिंग स्टेडियम, तरणताल, बहुउद्देश्यीय हॉल और साइकिल वेलोड्रोम। विश्वविद्यालय में निशानेबाजी, स्क्वॉश, जिमनास्टिक, भारोत्तलन, तीरंदाजी, कैनोइंग और कयाकिंग जैसी अन्य सुविधायें भी रहेंगी। विश्वविद्यालय में 540 महिला और 540 पुरुष खिलाड़ियों को मिलाकर कुल 1080 खिलाड़ियों को प्रशिक्षण देने की क्षमता होगी।
प्रधानमंत्री ने राजस्थान के जोधपुर में दुखद सिलेंडर दुर्घटना के बाद पीएमएनआरएफ से अनुग्रह राशि की घोषणा की

प्रधानमंत्री श्री नरेन्द्र मोदी ने पीएमएनआरएफ से राजस्थान के जोधपुर में दुखद सिलेंडर दुर्घटना में प्रत्येक मृतक के परिजनों को 2 लाख रुपये और घायल लोगों के लिए 50,000 रुपये की अनुग्रह राशि दिए जाने की घोषणा की है। प्रधानमंत्री कार्यालय ने एक ट्वीट में कहा; “प्रधानमंत्री श्री नरेन्द्र मोदी ने पीएमएनआरएफ से राजस्थान के जोधपुर में दुखद सिलेंडर दुर्घटना में प्रत्येक मृतक के परिजनों को 2 लाख रुपये की अनुग्रह राशि दिए जाने की घोषणा की है। प्रत्येक घायल व्यक्ति को 50,000 रुपये दिए जाएंगे।”
प्रधानमंत्री ने पहले अंतर्राष्ट्रीय योग दिवस पर विश्व के लोगों को बधाई दी

प्रधानमंत्री श्री नरेन्द्र मोदी ने पहले अंतर्राष्ट्रीय योग दिवस पर विश्व के लोगों को बधाई दी है। प्रधानमंत्री ने अपने संदेश में कहा “पहले अंतर्राष्ट्रीय योग दिवस पर विश्व के लोगों को बधाई। आज हम योग को अपने नियमित जीवन का अभिन्न अंग बनाने का वादा करें। दुनिया के कुछ हिस्सों में कई लोगों ने योगाभ्यास कर सूरज की पहली किरण का स्वागत किया है। यह विश्व भर में जारी रहेगा।”
मंत्रिमंडल ने भारत और मोरक्‍को के बीच विधि के क्षेत्र में समझौता ज्ञापन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने भारत और मोरक्‍को के बीच विधि और विधि निर्माण के क्षेत्र में उनके अनुभवों और विशेषज्ञता के आदान-प्रदान के उद्देश्‍य से समझौता ज्ञापन पर हस्‍ताक्षर के लिए अपनी पूर्व व्‍यापी मंजूरी दे दी है। समझौता ज्ञापन से वकीलों, कानूनी अधिकारियों और विधि छात्रों को विधि और न्‍याय के क्षेत्र से जुड़े मुद्दों पर भारत और मोरक्‍को के अधिकारियों द्वारा आयोजित सेमिनारों, विचार गोष्ठियों और कार्यशालाओं में विचार-विमर्श करने का अवसर मिलेगा।
प्रधानमंत्री ने कर्नाटक के लोगों को मकर संक्रांति की शुभकामनाएं दीं

प्रधानमंत्री श्री नरेन्द्र मोदी ने मकर संक्रांति के शुभ अवसर पर कर्नाटक के लोगों को शुभकामनाएं दी हैं। कर्नाटक के मुख्यमंत्री श्री बसवराज एस. बोम्मई की ओर से दी गई मकर संक्रांति की बधाई के जवाब में प्रधानमंत्री ने कहा: “राष्ट्रीय प्रगति में अभूतपूर्व योगदान देने वाले कर्नाटक राज्य की अपनी बहनों और भाइयों को मकर संक्रांति की बधाई देता हूं। केंद्र और राज्य सरकार इस राज्य के लोगों के सशक्तिकरण के लिए मिलकर काम करती रहेंगी।”
प्रधानमंत्री ने श्यामजी कृष्ण वर्मा को उनकी जयंती पर याद किया

प्रधानमंत्री श्री नरेन्द्र मोदी ने श्यामजी कृष्ण वर्मा को उनकी जयंती के अवसर पर उन्हें याद किया है। प्रधानमंत्री ने कहा, ” श्यामजी कृष्ण वर्मा को उनकी जयंती पर याद करता हूं। स्वतंत्रता संग्राम में उनका अभूतपूर्व योगदान हमारे हृदयों में रहता है। श्यामजी कृष्ण वर्मा देशभक्ति के पथ प्रदर्शक के रूप में याद किए जाते हैं जिन्होंने आजादी की लड़ाई में शामिल होने के लिए कईयों को प्रेरित किया है।”
कैबिनेट ने मानव उपयोग के लिए चिकित्‍सीय उत्‍पादों के नियमन के क्षेत्र में सहयोग हेतु ब्रिक्‍स देशों की चिकित्‍सा नियामक एजेंसियों के बीच एमओयू को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने मानव उपयोग के लिए चिकित्‍सीय उत्‍पादों के नियमन के क्षेत्र में सहयोग हेतु ब्रिक्‍स देशों की चिकित्‍सा नियामक एजेंसियों के बीच सहमति‍ पत्र (एमओयू) पर हस्‍ताक्षर किए जाने को अपनी मंजूरी दे दी है। उपर्युक्‍त एमओयू से संबंधित पक्षों के बीच नियामकीय पहलुओं के बारे में बेहतर समझ विकसित करने में आसानी होगी और इसके साथ ही भारत से ब्रिक्‍स देशों को चिकित्‍सीय उत्‍पादों के निर्यात में मदद मिल सकती है।
प्रधानमंत्री ने श्री सी. राजगोपालाचारी की जयंती पर उन्हें श्रद्धांजलि अर्पित की

प्रधानमंत्री श्री नरेन्द्र मोदी ने श्री सी. राजगोपालाचारी की जयंती पर उन्हें श्रद्धांजलि अर्पित की है। अपने ट्वीट में प्रधानमंत्री ने कहा; "श्री सी. राजगोपालाचारी की जयंती पर उन्हें श्रद्धांजलि। स्वतंत्रता संग्राम में योगदान, उनके प्रशासनिक और बौद्धिक कौशल के लिए उन्हें याद किया जाता है। राजाजी के गवर्नर जनरल के रूप में शपथ लेने और उन्हें भारत रत्न से सम्मानित किए जाने की अधिसूचना की एक झलक साझा की गई है। https://t.co/psAnq7i9bo राजाजी व्यापक रूप से लोकप्रिय राजनेता थे। सरदार पटेल उनके सबसे उत्साही शुभचिंतकों में से एक थे। राजाजी द्वारा भारत के गवर्नर जनरल के रूप में पदभार संभालने पर सरदार पटेल द्वारा उनको लिखे गए एक पत्र का अंश। https://t.co/FN2N2FNAs6"
ईस्टर पर देशवासियों को प्रधानमंत्री की शुभकामनाएँ

प्रधानमंत्री श्री नरेन्द्र मोदी ने देशवासियों को ईस्टर के अवसर पर शुभकामनाएँ दी। प्रधानमंत्री ने कहा “आनन्दमय ईस्टर! मैं आशा करता हुँ कि यह शुभ दिन एकता शांति और भाईचारे के बंधन को मजबूत करेगा। भगवान यीशू के नेक विचार और आदर्श, समाज में सेवा और सकारात्मक बदलाव लाने के लिए लोगों को प्रेरित करें।”
प्रधानमंत्री कार्यालय में नियुक्त वरिष्ठ कर्मचारी के पुत्र द्वारा सिविल सेवा उत्तीर्ण करने पर प्रधानमंत्री की बधाई

प्रधानमंत्री श्री नरेंद्र मोदी ने अपने कार्यालय में दफ्तरी पद पर कार्यरत वरिष्ठ कर्मचारी देवकरन के पुत्र राजेश कुमार द्वारा सिविल सेवा परीक्षा उत्तीर्ण करने पर बधाई दी है। राजेश को ये सफलता प्रथम प्रयास में ही मिली है और उन्हें चयनित 1122 उम्मीदवारों में से 578 वीं रैंक प्राप्‍त हुआ है। राजेश के दादा भी देश के प्रथम प्रधानमंत्री श्री जवाहरलाल नेहरू के कार्यकाल के दौरान प्रधानमंत्री कार्यालय में कार्यरत थे। राजेश इलेक्ट्रोनिक्स कम्युनिकेशन में बी टेक डिग्री धारक हैं
प्रधानमंत्री ने प्रसिद्ध बंगाली अभिनेता सौमित्र चटर्जी के निधन पर शोक व्यक्त किया

प्रधानमंत्री श्री नरेन्द्र मोदी ने प्रसिद्ध बंगाली अभिनेता सौमित्र चटर्जी के निधन पर शोक व्यक्त किया है। एक ट्वीट में, प्रधानमंत्री ने कहा, "श्री सौमित्र चटर्जी का निधन, सिनेमा जगत और पश्चिम बंगाल एवं भारत के सांस्कृतिक जीवन के लिए एक बहुत बड़ी क्षति है। अपने अभिनय के माध्यम से, उन्होंने बंगाली संवेदनाओं, भावनाओं और लोकाचार को मूर्त रूप दिया। उनके निधन से दुखी हूँ। उनके परिवार और प्रशंसकों के प्रति संवेदना। ओम शांति। "
प्रधानमंत्री ने मॉरीशस चुनावों में जीत पर श्री अनिरूद्ध जगन्‍नाथ को बधाई दी

प्रधानमंत्री श्री नरेन्‍द्र मोदी ने मॉरीशस चुनावों में श्री अनिरूद्ध जगन्‍नाथ को उनके गठबंधन की विजय पर बधाई दी है। प्रधानमंत्री ने कहा, “मैंने अभी श्री अनिरूद्ध जगन्‍नाथ से फोन पर बातचीत की है और मॉरीशस चुनाव में उनके गठबंधन की विजय पर उन्‍हें बधाई दी है।”
प्रधानमंत्री ने देशवासियों को मिलाद-उन-नबी की बधाई दी

प्रधानमंत्री श्री नरेंद्र मोदी को मिलाद-उन-नबी के पवित्र अवसर पर देशवासियों को शुभ कामनायें दी हैं। अपने संदेश में प्रधानमंत्री ने कहा : – ‘‘मिलाद-उन-नबी की शुभ-कामनायें। मेरी कामना है यह पर्व हमारे समाज में सौहादृर्य और एकता लाये और सदैव शांति एवं समृद्धि बनी रहे।
मंत्रिमंडल ने लोकसभा 2019 के आम चुनावों के लिए अधिसूचना जारी करने की मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने लोकसभा 2019 के आम चुनाव के लिए जन प्रतिनिधित्‍व अधिनियम 1951 की धारा 14 की उप धारा (2) के तहत सांविधिक अधिसूचना जारी करने के लिए मंजूरी दी है। इसमें निर्वाचन आयोग द्वारा अपनी कार्यवाही में सिफारिश की गई तिथियों पर लोकसभा के सदस्‍यों को निर्वाचित करने के लिए संसदीय निर्वाचन क्षेत्रों से आह्वान करने का प्रावधान है। प्रभाव अधिसूचना जारी करने से 17वीं लोकसभा के गठन की प्रक्रिया शुरू हो जाएगी।
प्रधानमंत्री भारत के मुख्य न्यायाधीश न्यायमूर्ति उदय उमेश ललित के शपथ ग्रहण समारोह में शामिल हुए

प्रधानमंत्री श्री नरेन्द्र मोदी आज भारत के मुख्य न्यायाधीश न्यायमूर्ति उदय उमेश ललित के शपथ ग्रहण समारोह में शामिल हुए। प्रधानमंत्री ने ट्वीट किया: "आज, भारत के मुख्य न्यायाधीश न्यायमूर्ति उदय उमेश ललित के शपथ ग्रहण समारोह में शामिल हुआ।
G20 शिखर सम्मेलन सत्र III: ‘सतत विकास’ में प्रधान मंत्री का संबोधन

Excellencies, कोरोना की वजह से पिछले डेढ़ वर्षों में, विश्व में Sustainable Development Goals की प्राप्ति की गति धीमी हुई है।महामारी ने, अलग-अलग देशों के बीच, सामाजिक ग्रुप्स के बीच, महिलाओं और पुरुषों के बीच, आर्थिक गैप को और बढ़ाया है।यह आवश्यक है कि post-COVID recovery में, हमारी बड़ी प्राथमिकता SDGs पर रहे।LDCs, ख़ासकर अफ्रीका और छोटे द्वीप देशों को, विशेष support की आवश्यकता होगी।इस सन्दर्भ में इटली ने पहली बार G20 डेवलपमेंट मिनिस्टर्स की बैठक आयोजित करने की पहल की – मैं इसका स्वागत करता हूं। Excellencies, भारत को साउथ-साउथ डवलपमेंट कॉ-ओपरेशन का लम्बा अनुभव है। भारत स्वयं विकास का एक Proving Ground (प्रूविंग ग्राउंड) है – हमारी विकास यात्रा अन्य विकासशील देशों को कई templates दे सकती है। चाहे digital connectivity हो, financial inclusion हो, या बच्चों का टीकाकरण, भारत ने ‘at scale’ समाधानों को प्रमाणित किया है। भारत इन समाधानों को अन्य विकासशील देशों के साथ साझा करने को सदैव तत्पर है। हमने अपने कई digital solutions को Open Source करके उन्हें पूरी मानवता के लिए उपलब्ध बनाया है।भारत के अनुभव को अन्य विकासशील देशों तक ले जाने में हम अपने G20 partners के साथ काम करना चाहेंगे। Excellencies, यह ‘Decade of Action’ का प्रथम वर्ष है। हमारा साझा दायित्व है कि global recovery का लाभ सभी देशों तक पहुंचे।इस में G20 की भूमिका बहुत महत्वपूर्ण होगी। धन्यवाद।
प्रधानमंत्री ने ओडिशा में चक्रवाती तूफान फानी से प्रभावित इलाकों का हवाई सर्वेक्षण किया; हालात की समीक्षा की

प्रधानमंत्री ने एक हजार करोड़ रुपये की तत्काल मदद की घोषणा की प्रधानमंत्री श्री नरेन्‍द्र मोदी ने आज ओडिशा में 3 मई, 2019 को आये चक्रवाती तूफान फानी से हुए नुकसान का जायजा लेने के लिए प्रदेश का हवाई दौरा किया। प्रधानमंत्री ने पिपिली, पुरी, कोणार्क, निमपाड़ा और भुबनेश्‍वर का हवाई सर्वेक्षण किया। हवाई सर्वेक्षण में प्रधानमंत्री के साथ प्रदेश के राज्‍यपाल प्रोफेसर गणेशीलाल, मुख्‍यमंत्री श्री नवीन पटनायक और पेट्रोलियम एवं प्राकृतिक गैस मंत्री श्री धर्मेन्‍द्र प्रधान भी मौजूद थे। प्रदेश के हवाई सर्वेक्षण के बाद प्रधानमंत्री ने चक्रवाती तूफान फानी से हुए नुकसान और राहत एवं पूनर्वास के लिए उठाये जा रहे कदमों की समीक्षा के लिए केन्‍द्र और राज्‍य के वरिष्‍ठ अधिकारियों के साथ बैठक की। प्रधानमंत्री ने ओडिशा को सभी संभव मदद देने का आश्‍वासन दिया। उन्‍होंने 1000 करोड़ रूपये की तत्‍काल मदद की घोषणा की। यह राशि 29 अप्रैल, 2019 को राज्‍य सरकार को जारी 341 करोड़ रुपये के अतिरिक्‍त है। उन्‍होंने अंतर-मंत्रालीय केन्‍द्रीय टीम के आंकलन के बाद और मदद करने का वायदा किया। प्रधानमंत्री ने ओडिशा के लोगों के साथ एकजुटता का भी प्रदर्शन किया। उन्‍होंने कहा कि केन्‍द्र सरकार न सिर्फ तत्‍काल राहत उपलब्‍ध कराने बल्कि राज्‍य का पु‍नर्निर्माण सुनिश्‍चित करने के लिए भी प्रतिबद्ध है। प्रधानमंत्री ने तूफान से मरने वालों की संख्‍या न्‍यूनतम होने में सेटेलाइट इमेजरी और उन्‍नत मौसम पूर्वानुमान तकनीक जैसी प्रोद्योगिकी की भूमिका की सराहना की। प्रधानमंत्री ने तूफान आने से पहले 10 लाख से अधिक लोगों को सुरक्षित स्‍थानों पर पहुंचाने के लिए राज्‍य सरकार की कोशिशों और सटीक पूर्वानुमान के लिए मौसम विभाग की खासतौर पर सराहना की। उन्‍होंने तटीय क्षेत्रों में रहने वालों लोगों और मछुआरों के सहयोग की भी सराहना की। प्रधानमंत्री ने केन्‍द्र और राज्‍य सरकारों के बीच बेहतर तालमेल पर संतोष जताया, जिससे जनहानि को न्‍यूनतम करने में मदद मिली। प्रधानमंत्री ने बताया कि वह अच्‍छी तरह जानते हैं कि ऐसे तूफान कितनी बर्बादी और तबाही लाते हैं क्‍योंकि वह भी एक तटीय राज्‍य के मुख्‍यमंत्री रह चुके हैं। प्रधानमंत्री ने आश्वासन दिया कि राज्य में इंफ्रास्ट्रक्चर, आवास, मछुआरों और कृषि को हुए नुकसान एवं राज्य के लिए आवश्यक राहत का आकलन करने के लिए शीघ्र ही एक केंद्रीय दल ओडिशा आएगा। उन्होंने राज्य और केंद्र सरकार के अधिकारियों को निर्देश दिया कि जितना जल्द हो सके ऊर्जा, दूरसंचार और रेलवे सेवाएं बहाल करें। उन्‍होंने सड़क और भू-तल मंत्रालय को भी सड़कों की तत्‍काल मरम्‍मत करने के लिए प्रभावी कदम उठाने और इस दिशा में राज्‍य को हर संभव मदद उपलब्‍ध कराने को कहा। प्रधानमंत्री ने निर्देश दिया कि बाढ़ प्रभावित इलाकों में किसानों के दावों का आंकलन करने के लिए बीमा कंपनियां तुरन्‍त अपनी टीम भेजे और जल्‍द से जल्‍द किसानों को राहत पहुंचाये। प्रधानमंत्री ने तूफान में मारे गये लोगों के नजदीकी रिश्‍तेदार को दो लाख रुपये और गंभीर रूप से घायल को 50,000 रुपये की आर्थिक मदद देने की घोषणा की। प्रधानमंत्री ने ओडिशा के लोगों को आश्‍वस्‍त किया कि दु:ख की इस घड़ी में केन्‍द्र सरकार उनके साथ खड़ी है।